Shalom ja tere õhtust!
Eetris on TV7 lisraeli Uudised Jeruusalemmast. Põhiteemad -
Oktoobrist Iisraeli vaevanud vägivallalaine kergitas taas pead -
pussitamisrünnakus hukkus 13-aastane tüdruk, viga sai teinegi.
Egiptuse välisminister külastas Ramallah't,
et arutada rahvusvahelisi püüdlusi ummikus rahukõneluste käivitamiseks.
Türgi president teatas:
11-tonnise lastiga humanitaarabilaev
on Türgi-Iisraeli lepingu osana valmis Gazasse suunduma.
Oktoobrist Iisraeli vaevanud vägivallalaine kergitas taas pead.
Palestiinlane tungis raportite järgi Kiryat Arba asunduses ühte majja
ja pussitas 13-aastast tüdrukut.
Kohale tormanud asunduse julgeolekurühmal
õnnestus terroristi tulistada ja ta tappa.
Palestiinlasest ründajat taga ajanud
31-aastane julgeolekutöötaja sai viga.
Ülakehahaavadega tüdruk toimetati Jeruusalemma haiglasse,
kus ta hiljem suri saadud haavadesse.
31-aastane kuulikildudest ülakehasse ja jalgadesse haavata saanud mees
viidi raskes seisundis Jeruusalemma Hadassah haiglasse.
Asundusse tungis terrorist, võiks öelda mõrvar,
kelle ainus siht oli siinseid inimesi kahjustada ja seda ta ka tegi.
Ta tuli teiselt poolt tara, ületas selle ja liikus juudi keskkooli poole.
Õnneks olid õpilased koolivaheajal,
nii et ta sisenes ühte korterisse ja pussitas tüdrukut.
Terroristiks osutus 17-aastane Mohammed Taraireh
Läänekaldalt, Bani Na'imi külast, mis asub Kiryat Arba lähedal.
Egiptuse välisminister Sameh Shoukry külastas Läänekaldal Ramallah't,
et arutada Lähis-Ida Kvarteti peatset raportit ummikus rahukõneluste kohta.
Pärast kohtumist palestiinlaste presidendi Abbasiga ütles Shoukry,
et nad arutasid ka Prantsuse algatust,
mis edendab Iisraeli-palestiinlaste rahvusvahelist rahuprotsessi
aasta lõpuks.
Rääkisime konflikti lõpetamise püüdlustest,
Palestiina riigi rajamisest ja Prantsuse algatusest
ning Rahvusvahelise Kvarteti avaldatust,
kõigest, mis hetkel kohapeal toimub ja meie koordineerimistöö tähtsusest.
See on väga kindel, jätkuv ja oluline,
kuna tegu on ühishuvidega.
Koordineerimine käib kõrgeimal tasemel,
president al-Sisi ja president Abbasi vahel
ja muidugi ka välisministrite Shoukry,
dr Saeb Erekati ja kõigi vahel.
Arvan, et need on tähtsad sidemed. Loodame, et see jätkub ja süveneb
seoses Egiptuse rolli tähtsusega palestiinlaste jõupingutuste toetamisel
USAst, Venemaast, EList ja ÜROst koosnev Lähis-Ida Kvartett
avaldab peagi raporti ummiku kohta osapoolte vahel,
mis kritiseerivat karmilt Iisraeli.
USA jõupingutused vahendada kahe riigi lahendust
jooksid liiva 2014. a aprillis.
Kuna Washington keskendub novembri presidendivalimistele,
püüdis Pariis initsiatiivi haarata ja korraldas juuni algul konverentsi,
et võita patiseisust johtuvat apaatiat ja diplomaatilist hoogu tõugata.
Palestiinlased tervitasid Prantsuse algatust,
kuid Iisrael rõhutas,
et rahvusvaheline konverents lükkab rahu vaid kaugemale
ja ainus viis toimiva lepinguni jõuda on otsesed kõnelused.
Šveitsis avas ÜRO rahvusvahelise konverentsi,
mille tulipunktis on Iisraeli-palestiinlaste rahu.
Kahel päeval kogunevad Genfi läbirääkijad ja toetajad.
Viimane USA juhitud katse kahe riigi lahenduseni jõuda nurjus 2014. a.
Palestiinlaste läbirääkija Sha'ath ütles oma kõnes,
et palestiinlased tahavad konfliktile endiselt rahumeelset lahendust,
mis võiks teostuda kas ühe või kahe riigi mudeli järgi.
Me pole loobunud rahuprotsessist.
Kuidas me saaksimegi? Teist alternatiivi pole.
Palestiinlasi on hetkel 6,5 miljonit
Palestiinamaal - Iisraelis, Läänekaldal ja Gazas.
Ja eksisteerib ka 6,5 miljonit juudist iisraellast,
peaaegu sama palju, samal alal.
Palestiinlased on oma maal. Nad pole kuhugi minemas.
Ja ka iisraellased ei kao kuhugi.
Kui nad tahavad koos elada, on vaid kaks võimalust:
kas aktsepteerida, et elatakse kõrvuti demokraatlikus riigis,
või et elatakse kahes, kõrvuti asuvas suveräänses riigis.
Sha'ath lisas, et rahvusvahelise üldsuse ja ÜRO keskse rollita
rahu ei saavutata.
Ilma ÜRO ja rahvusvahelise üldsuse keskse rollita
rahu ei saavutata. See saavutatakse,
kui rahvusvaheline üldsus sellesse tõsiselt panustab.
Eriti on see seotud ÜRO juhitud ülitähtsate läbirääkimistega,
mis võivad tuua rahu.
Ilma selleta on väga raske rahu saavutada.
Nüüd Türgi-Iisraeli leppimise teemal -
Iisraeli julgeolekukabineti liige ja haridusminister Bennett
kritiseeris Iisraeli lepingut Türgiga.
Tema sõnul oleks saanud kokkuleppele jõuda
ka maksmata hüvitist Gaza blokaadi trotsinute peredele.
Juudi Kodu koalitsioonipartei esimees Bennett rõhutas,
et riikide ühistest julgeoleku- ja majandushuvidest oleks piisanud
teostuskõlbliku lahenduseni jõudmiseks
ja peaminister Netanyahu leping oli heast kaugel.
Ka Türgis nähti lepinguga seotud vihameelsust.
Mavi Marmara flotilli saatis 2010. a Gazasse ühendus nimega IHH.
Rühmituse aktivistide väitel
huvitas Türgi valitsust lepingus vaid majanduslik pool
ega kuulatud soove palestiinlaste aitamise suhtes.
Minu isa sõbrad, kes olid Mavi Marmaral, kõik reisijad
püüdsid murda illegaalset Gaza blokaadi.
Selles suhtes oli tulemus meile pettumus.
Türgi ja Iisrael ei teinud blokaadi lõpetamiseks midagi.
Leping paistab katvat vaid majandust ja igapäevaseid suhteid,
kuid eesmärgid jäid saavutamata,
eriti mis puudutab Palestiinat.
Türgi president Erdogan sõitles IHH-d
Iisraeliga sõlmitud lepingu kritiseerimise eest.
Türgi päevalehe Daily Sabah' teatel
ütles Erdogan presidendilossis ramadaani paastujärgsel söömaajal,
et korraldajad ei küsinud talt eelnevalt luba flotilli saatmiseks,
mis püüdis murda Iisraeli blokaadi Hamasi valitsetavas Gazas.
Erdogani sõnul on 11-tonnise lastiga humanitaarabilaev
valmis Gazasse suunduma ja tarned Türgist Gazasse
saavad edaspidi Iisraeli-Türgi lepingu osana rutiiniks.
Aitäh vaatamast!
Meid näeb ka internetis aadressil tv7israelnews.com või tv7.fi
Tagasisidet võib saata aadressil israelnews@tv7.fi
Aktuaalseid uudiseid leiate meie Facebooki lehelt.
Paluge rahu Iisraelile ja Jeruusalemmale!
Olen Jonathan Hessen. Kena õhtut! Kohtumiseni homme!
Tõlge: Monika Jaaguri